Левски отупа Черно море в репетиция | sportcafe.bg
09.05.2015, 19:42 (обновена 09.05.2015, 19:49)
„Сините” загряха за финала за Купата с успех във Варна
Левски победи Черно море с 2:0 на „Тича” в мач от 29-ия кръг на „А” група точно три седмици преди финала за Купата на България. Двата отбора ще се изправят един срещу друг в спор за трофея на 30 май на стадион „Лазур” в Бургас.
„Сините” направиха един куп пропуски пред вратата на Чанович, но с две късни попадения на Валери Домовчийски (74’) и Мигел Бедоя (90+2’) Левски си взе заслуженото от гостуването във Варна.
Черно море също имаше възможности за гол, като още в началото Бакари изпусна сам срещу Йоргачевич. „Сините” бяха по-силният отбор, но чак в 74-тата минута „отключиха” вратата на Чанович. Валери Домовчийски отбеляза 10-ия си гол за сезона, след като засече центриране от корнер и с глава откри резултата.
Крайното 2:0 оформи Мигел Бедоя, който отново „опъна лъка” при радостта си след гола. Испанецът получи добра топка в наказателното поле от Абди и с точен удар матира Чанович за втори път.
Три кръга преди края на първенството Левски има 50 точки на върха във втората шестица, а вторият Черно море е с 44.
Oще: а група валери домовчийски купа на българия левски мигел бедоя черно море